钦定古今图书集成/明伦汇编/氏族典/第390卷 > 李存审
## 钦定古今图书集成/明伦汇编/氏族典/第390卷 > 李存审

按《五代史符存审传》：“存审字德详，陈州宛丘人。初名
存。少微贱，尝犯法当死，临刑指旁坏垣顾主者曰：‘愿
就死于彼，冀得垣土覆尸’。主者哀而许之。而主将方
饮酒，顾其爱妓思得善歌者，佐酒妓言有符存审歌
甚善。主将驰骑召存审，而存审以徙垣下故，未加刑，
存审因得不死。其后事李罕之归晋，晋王以为义儿
军使”，赐姓李氏，名存审。以功迁检校左仆射、左右厢
步军都指挥使、忻州刺史、蕃汉马步军都指挥使。晋、
赵攻燕，梁救燕，存审击走梁军，迁领刑州团练使，为
安国军节度使，徙横海，加同中书门下平章事。契丹
围幽州，是时晋与梁相持河上，存审击走契丹，复败
梁军。迁内外蕃汉马步军总管，后为庐龙军节度使。
庄宗灭梁入洛，存审请朝京师，徙宣武军节度使，卒
于幽州。